钦定古今图书集成/明伦汇编/官常典/第777卷 > 虞玩之 孔逖 何宪
## 钦定古今图书集成/明伦汇编/官常典/第777卷 > 虞玩之 孔逖 何宪

按《南齐书》本传：“玩之，字茂瑶，会稽馀姚人也。祖宗，晋库部郎。父玫，通直常侍。玩之少娴刀笔，汎涉书史。解
褐东海王行参军、乌程令。路太后外亲朱仁弥犯罪，
依法录治，太后怨诉孝武，坐免官。泰始中，除晋熙国
郎中令、尚书起部郎，通直郎。元徽中，为右丞。时太祖
参政，与玩之书曰：‘张华为度支尚书，事不徒然。今漕
藏有阙，吾贤居右丞，已觉金粟可积也’。”玩之上表陈
府库钱帛器械役力，所悬转多，兴用渐广，虑不支岁
月。朝议优报之。迁安成王车骑录事，转少府。太祖镇
东府，朝野致敬，玩之犹蹑屐造席。太祖取屐视之，讹
黑斜锐，蒵断，以芒接之。问曰：“卿此屐已几载？”玩之曰：
“初释褐，拜征北行佐买之，著已二十年，贫士竟不办
易。”太祖善之，引为骠骑谘议参军。霸府初开，宾客辐
辏，太祖留意简接，玩之与乐安任遐俱以应对有席
上之美，齐名见遇。遐字景远，好学，有义行，兼与太祖
素游，褚渊、王俭并见亲爱。官至光禄大夫。永元初卒。
玩之迁骁骑将军，黄门郎，领本部中正。上患民间欺
巧，及即位，敕玩之与骁骑将军傅坚意检定簿籍。建
元二年，诏朝臣曰：“黄籍，民之大纪，国之治端。自顷氓
俗巧伪，为日已久，至乃窃注爵位，盗易年月，增损三
状，贸袭万端。或户存而文书已绝，或人在而反托死
板，停私而云隶役，身强而称六疾，编户齐家，少不如
此，皆政之巨蠹，教之深疵。比年虽却籍改书，终无得
实。若约之以刑，则民伪已还；若绥之以德，则胜残未
易。卿诸贤并深明治体，可各献嘉谋，以振浇化。又台
坊访募，此制不近，优刻素定，闲剧有常。宋元嘉以前，
兹役恒满；大明以后，乐补稍绝。或缘寇难频起，军荫
易多，民庶从利，投坊者寡。”然国经未变，朝纪恒存，相
揆而言，隆替何速？比急病之洪源，晷景之“切患，以何
科算，革斯弊耶？”玩之上表曰：“宋元嘉二十七年，八条
取人，孝建元年，书籍众巧之所始也。元嘉中，故光禄
大夫傅隆年出七十，犹手自书籍，躬加隐校。隆何必
有石、建之慎，高柔之勤！盖以世属休明，服道修身故
耳。今陛下日旰忘食，未明求衣，诏逮幽愚，谨陈妄说。
古之共治天下，唯良二千石。今欲求治取正，其在勤
明令长。凡受籍县，不加检合，但封送州，州检得实，方
却归县。”吏贪其赂，民肆其奸，奸弥深而却弥多，赂愈
厚而答愈缓。自泰始三年至元徽四年，扬州等九郡，
四号黄籍，共却七万一千馀户，于今十一年矣，而所
正者犹未四万。神州奧区，尚或如此，江湘诸部，倍不
可念。愚谓“宜以元嘉二十七年籍为正。”民惰法既久，
今建元元年书籍宜更立明科，一听首悔。迷而不反，
依制必戮，使官长审自检校，必令明洗，然后上州，永
以为正。若有虚昧，州县同咎。今户口多少，不减元嘉，
而板籍顿阙，弊亦有以。自孝建已来，入勋者众，其中
操干戈卫社稷者，三分殆无一焉。勋簿所领，而诈注
辞籍，浮游世要，非官长所拘录，复为不少。寻苏峻平
后，庾亮就温峤求勋簿而峤不与，以为“陶侃所上，多
非实录，寻物之怀私，无世不有。宋末落纽，此巧尤多。
又将位既众，举恤为禄，实润甚微，而人领数万。如此
二条，天下合役之身，已据其大半矣。”又有改注籍状，
诈入仕流，昔为人役者，今反役人。又生不长发，便谓
为道，填街溢巷，是处皆然。或抱子并居，竟不编户，迁
徙去来，公违土断。属役无满，流亡不归，宁丧终身，疾
病长卧。法令必行，自然竞反。又四镇戍将，有名寡实，
随才部曲，无辨勇懦，署位借给，巫媪比肩，弥山满海，
皆是私役，行货求位，其涂甚易，募役卑剧，何为投补？
坊吏之所以尽，“百里之所以单也。今但使募制明信，
满复有期，民无迳路，则坊可立表而盈矣。为治不患
无制，患在不行；不患不行，患在不久。”上省玩之表纳
之，乃别置板籍，官置令史，限人一日得数巧，以防懈
怠。于是货赂因缘，籍注虽正，犹强推却，以充程限。至
世祖永明八年，谪巧者戍缘淮各十年，百姓怨望。世
祖乃诏曰：“夫简贵贱，辨尊卑者，莫不取信于黄籍。岂
有假器滥荣，窃服非分？故所以澄革虚妄，式允旧章。
然舋起前代，过非近失，既往之愆，不足追咎。自宋昇
明以前，皆听复注。其有谪役边疆，各许还本。此后有
犯，严加翦治。”玩之以久宦衰疾，上表告退曰：“臣闻负
重致远，力穷则困；竭诚事君，智尽必倾，理固然也。四
十仕进，七十悬车，壮则驱驰，老宜休息。”臣生于晋，长
于宋，老于齐，世历三代，朝市再易。臣以宋元嘉二十
八年为王府行佐，于兹三十年矣。自顷以来，衰耗渐
笃，为性不懒惰，而倦怠顿来，耳目本聪明，而聋瞢转
积。脚不支身，喘不绪气，景刻不推朝，画不保大功。兄
弟四十有二人，通塞“寿夭，唯臣独存，朝露末光，宁堪
长久？且知足不辱，臣已足矣；禀命饥寒，不求富贵，铜
山由命，臣何恨焉，久甘之矣。直道事人，不免缧绁，属
遇圣明，知其非罪，臣之幸厚矣。”授命于道消之晨，效
节于百揆之日，臣忠之效也；降庆于文明之初，荷泽
于天飞之运，臣命之偶也。不谋巧宦而位至九卿，德
惭李“陵，而忝居门下。尧舜无穷，臣亦通矣；年过六十，
不为夭矣。”荣期之三乐，东平之一善，臣俱尽之矣。“经昏践乱，涉艰履危，仰圣德以求全，凭贤辅以申节，未
尝厌屈于勋权，长溺于狐鼠。臣立身之本，于斯不亏，
在其壮也，当官不让，及其衰矣，豪露靡因。伏愿慈临，
赐臣骸骨，非为希高慕古，爱好泉林。”特以“丁运孤贫，
养礼多阙，风树之感，夙自缠心。庶天假其辰，得二三
年闲，扫守丘墓，以此归全，始终之报遂矣。”上省表许
之。玩之好臧否，宋末王俭举员外郎孔逖使卤，玩之，
言论不相饶，逖、俭并恨之。至是玩之东归，俭不出送，
朝廷无祖饯者。归家起大宅，数年卒。后员外郎孔瑄
就俭求会稽五官，俭方盥，投皂荚于地曰：“卿乡俗恶
虞玩之至死烦人。”孔逖字世远，玩之同郡人，好典故
学，与俭至交。昇明中，为齐台尚书仪曹郎，太祖谓之
曰：“卿仪曹才也。”俭为宰相，逖尝谋议帷幕，每及选用，
颇失乡曲情。俭从容启上曰：“臣有孔逖，犹陛下之有
臣也。”永明中，为太子家令，卒。时呼孔逖、何宪为王俭
三公。宪字子思，庐江人，以强学见知。母，镇北长史王
敷之女，聪明有训识。宪为本州别驾，永明十年，使于
卤中。